# Výzva na podávanie žiadostí o poskytnutie Štipendia Martina Filka na akademický rok 2024/2025

## Cieľ Štipendia Martina Filka

Cieľom Štipendia Martina Filka je získať absolventov popredných zahraničných vysokých škôl pre prácu v štátnej správe podľa § 36 ods. 3 písm. d) zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov v záujme skvalitnenia tvorby verejných politík.

V rámci Štipendia Martina Filka je možné získať štipendium na pokrytie študijných nákladov (školné, životné náklady, cestovné, náklady na nákup odbornej literatúry, zdravotné poistenie a cestovné poistenie) počas maximálne dvoch akademických rokov štúdia na zahraničnej vysokej škole (ďalej len „štúdium“), pričom ako protihodnotu sa podporený žiadateľ zaviaže odpracovať tri roky v štátnej správe.

## Oprávnení žiadatelia

Oprávnenými žiadateľmi sú občania SR, ktorí sa uchádzajú o štúdium (v prípade ich výberu im nárok na štipendium vzniká až po zápise na štúdium na zahraničnej vysokej škole), sú prijatí na štúdium alebo už študujú na vysokých školách v zahraničí, a toto štúdium je rovnocenné vysokoškolskému štúdiu druhého stupňa alebo tretieho stupňa uskutočňovaného dennou formou štúdia (§ 53 a § 54 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov) v podporovaných študijných oblastiach. V rámci výzvy na podávanie žiadostí o poskytnutie Štipendia Martina Filka na akademický rok 2024/2025 (ďalej len „výzva“) je možné podať len jednu žiadosť.

Vysoké školy, na ktorých sa študenti uchádzajú o štúdium, na ktoré sú študenti prijatí, alebo na ktorých už študujú, sa musia umiestniť do 200. miesta vrátane, v rebríčku hodnotenia univerzít Shanghai Academic Ranking of World Universities 2023 <http://www.shanghairanking.com/rankings/arwu/2023> alebo do 200. miesta vrátane, v rebríčku RePEc <https://ideas.repec.org/top/top.econdept.html>.

## Termín podania žiadosti

Žiadosť o poskytnutie Štipendia Martina Filka na akademický rok 2024/2025 (ďalej len „žiadosť“) spolu s naskenovanými prílohami je potrebné zaslať v elektronickej podobe najneskôr do 9. mája 2024 (štvrtok) na e-mailovú adresu [odbor.vsv@minedu.sk](mailto:odbor.vsv@minedu.sk). V predmete e-mailu je potrebné uviesť označenie „Štipendium Martina Filka“. Maximálna veľkosť žiadosti spolu s prílohami je 7 MB. Na žiadosti, ktoré budú doručené po 9. máji 2024, sa nebude prihliadať. Pri žiadostiach je rozhodujúci čas doručenia.

## Podporované študijné oblasti a ponúkané pozície

Uprednostňuje sa podpora štúdia v nasledujúcich oblastiach: ekonómia, matematika, štatistika a verejná politika. V roku 2024 sa uskutočňuje výber na 23 možných pozícií. Záujem o získanie štipendistu vyjadrili:

* Ministerstvo dopravy SR,
* Ministerstvo financií SR,
* Ministerstvo hospodárstva SR,
* Ministerstvo investícií, regionálneho rozvoja a informatizácie SR,
* Ministerstvo kultúry SR,
* Ministerstvo obrany SR,
* Ministerstvo pôdohospodárstva a rozvoja vidieka SR,
* Ministerstvo práce, sociálnych vecí a rodiny SR,
* Ministerstvo školstva, výskumu, vývoja a mládeže SR,
* Ministerstvo vnútra SR,
* Ministerstvo zahraničných vecí a európskych záležitostí SR,
* Ministerstvo životného prostredia SR,
* Úrad priemyselného vlastníctva SR.

Špecifikácia pozícií, tak ako ich predložilo príslušné ministerstvo/Úrad priemyselného vlastníctva SR, je uvedená v prílohe č. 1.

## Výberový proces

Výber oprávnených žiadateľov bude prebiehať v dvoch kolách. Prvému kolu predchádza posúdenie žiadostí z hľadiska súladu žiadostí s kritériami výzvy a administratívna kontrola žiadostí. V prípade doručenia chybnej alebo neúplnej žiadosti bude žiadateľ e-mailom vyzvaný na opravu alebo doplnenie žiadosti, a to v lehote troch pracovných dní od doručenia výzvy. Žiadosť, ktorá nebude opravená alebo doplnená v uvedenej lehote, bude z hodnotiaceho procesu vyradená. Rovnako bude z hodnotiaceho procesu vyradená žiadosť, ktorá nie je v súlade s kritériami výzvy.

### Prvé kolo

Žiadosti, ktoré splnia formálne požiadavky, budú posúdené Ministerstvom školstva, výskumu, vývoja a mládeže SR a dvomi externými hodnotiteľmi, na základe nasledujúcich kritérií:

|  |  |  |  |  |  |
| --- | --- | --- | --- | --- | --- |
| **Kritérium, váha kritéria/maximálny počet bodov** | | | **Zodpovedný za prideľovanie bodov** | **Subkritérium, maximálny počet bodov za subkritérium** | |
| Umiestnenie študijnej oblasti v rebríčku Times Higher Education (Pri umiestnení sa vychádza z rankingu na https://www.timeshighereducation.com/world-university-ranking. Ak sa vysoká škola v príslušnej študijnej oblasti nenachádza v rankingu do 100. miesta, použije sa pre jej umiestnenie hodnota 101) | 20% | 20 | Ministerstvo školstva, výskumu, vývoja a mládeže SR, na základe rebríčka vytvoreného zo všetkých oprávnených žiadateľov | Nie je | |
| Celkové študijné náklady | 25% | 25 | Ministerstvo školstva, výskumu, vývoja a mládeže SR, na základe rebríčka vytvoreného zo všetkých oprávnených žiadateľov | Nie je | |
| Spracovanie dát, analytické a koncepčné myslenie | 20% | 20 | Externí hodnotitelia | Práca s databázami a štatistickým softvérom /E-view, MatLab a pod./ | 6,5 |
| Štatistika, ekonometria, matematické modelovania a pod. | 6,5 |
| Skúsenosti s tvorbou analytických a koncepčných výstupov | 7 |
| Životopis | 25% | 25 | Externí hodnotitelia | Mimoškolské aktivity | 10 |
| Pracovné skúsenosti | 10 |
| Ovládanie jazykov | 5 |
| Motivačný list | 10% | 10 | Externí hodnotitelia | Úplnosť z pohľadu výzvy | 2 |
| Forma a štylistika | 2 |
| Motivácia, osobnostné predpoklady | 3 |
| Konzistentnosť a integrita | 3 |
| Spolu | 100 % | 100 |  |  | |

Do druhého kola postúpi 6 žiadateľov, ktorí získajú v prvom kole najvyšší počet bodov.

### Druhé kolo

O konečnom pridelení štipendia rozhodne Komisia na posúdenie žiadostí o poskytnutie Štipendia Martina Filka (ďalej len „komisia“) na základe pohovoru, ktorý je plánovaný na 13. júna 2024 (štvrtok). Termín je orientačný. Ministerstvo školstva, výskumu, vývoja a mládeže SR si vyhradzuje právo termín konania pohovorov zmeniť. Pozvánka na pohovor bude vybraným žiadateľom zaslaná e-mailom najneskôr tri pracovné dni pred jeho konaním. Forma pohovoru (osobné stretnutie alebo online), miesto a čas budú oznámené v pozvánke.

Komisia bude zložená zo zástupcov ministerstiev/Úradu priemyselného vlastníctva SR, ktoré budúce pracovné pozície (ďalej len „pozície“) ponúkajú. Predsedom komisie bude zástupca Ministerstva školstva, výskumu, vývoja a mládeže SR.

Členovia komisie zohľadnia celkový profil uchádzača a jeho vystupovanie, pričom každý člen komisie bude uchádzačov hodnotiť samostatne v súlade s preferenciami príslušného ministerstva/ Úradu priemyselného vlastníctva SR, ktoré zastupuje.

Žiadateľ bude po pohovore vyzvaný na určenie svojich preferencií v rámci ponúkaných pracovných pozícií.

Na poskytnutie štipendia nie je právny nárok. Na ponúkanú pozíciu nemusí byť vybraný žiadny zo žiadateľov.

## Trvanie podpory a výška štipendia

Štipendium môže podporiť najviac štyri semestre/šesť trimestrov štúdia, a to aj, ak je (štandardná) dĺžka štúdia príslušného študijného programu viac ako dva roky.  Náklady spojené so štúdiom si po uplynutí podporného obdobia hradí štipendista z vlastných zdrojov, bez ohľadu na záväzok odpracovať tri roky v štátnej správe.

Plánovaný objem finančných prostriedkov vyčlenených na štipendium na akademický rok 2024/2025 je spolu 93 600 eur. Počet udelených štipendií bude závisieť od finančnej náročnosti jednotlivých študijných programov a od výšky ostatných nákladov spojených so štúdiom.

Štipendium sa poskytuje na nasledovné náklady spojené so štúdiom: školné, životné náklady, cestovné, náklady na nákup odbornej literatúry, zdravotné poistenie a cestovné poistenie.

O štipendium sa môžu uchádzať aj žiadatelia, ktorí už majú časť študijných nákladov pokrytú z iných finančných zdrojov. Táto skutočnosť nemá vplyv na záväzok štipendistu odpracovať tri roky v štátnej správe. Pri posudzovaní celkových študijných nákladov sa v takomto prípade zohľadní len čiastka, o ktorú sa žiadateľ uchádza v rámci tohto grantového programu.

Štipendium na školné sa poskytuje na úhradu školného a poplatkov spojených so štúdiom, uhrádzaných vysokej škole. Na základe podkladov od žiadateľa tieto platby uhradí Ministerstvo školstva, výskumu, vývoja a mládeže SR priamo na účet vysokej školy. V prípade, že žiadateľ už školné na akademický rok 2024/2025 uhradil, bude mu na základe relevantných dokladov táto úhrada refundovaná.

Štipendium na životné náklady sa poskytuje vo výške štipendií poskytovaných študentom v Národnom štipendijnom programe podľa štátu štúdia ([www.stipendia.sk](http://www.stipendia.sk)). Štipendium sa poskytuje najviac počas desiatich mesiacov v priebehu jedného akademického roka.

Štipendium na cestovné náklady sa poskytuje na dve jednosmerné cesty alebo jednu spiatočnú cestu štipendistu do a z miesta štúdia počas jedného akademického roka v závislosti od skutočných výdavkov. Výška štipendia na cestovné náklady pre študentov študujúcich na vysokých školách v Európe je max. 300,-eur/rok, a pre študentov študujúcich na vysokých školách mimo Európy je max. 1500,-eur/rok.

Štipendium na nákup odbornej literatúry sa poskytuje vo výške 200,- eur ročne.

*Štipendium na náhradu nákladov na zdravotné poistenie a cestovné poistenie spojených so študijným pobytom* sa poskytuje v obvyklej výške.

## Žiadosť a povinné prílohy

Žiadosť sa predkladá na formulári, ktorý je súčasťou tejto výzvy.

Povinnou súčasťou elektronickej žiadosti sú nasledujúce prílohy:

1. kópia potvrdenia o uchádzaní sa, prijatí alebo o štúdiu na vybranej zahraničnej vysokej škole,
2. kópia potvrdenia o výške školného určeného vysokou školou,
3. podpísaný štruktúrovaný životopis,
4. podpísaný motivačný list (max. 2 strany formátu A 4, písmo Times New Roman veľkosti 12, s informáciami, prečo sa žiadateľ rozhodol študovať na danej vysokej škole, akú má predstavu o svojom uplatnení v štátnej správe, ako pri tomto uplatnení využije získané vzdelanie a aké vlastnosti/zručnosti z neho robia najvhodnejšieho kandidáta),
5. kópia diplomu preukazujúceho doteraz najvyššie dosiahnuté vzdelanie a ďalších relevantných dokladov o vzdelaní (jazykové certifikáty a pod.), nevyžadujú sa úradne osvedčené kópie.

K dokumentom, ktoré nie sú vyhotovené v štátnom jazyku alebo v anglickom jazyku, je potrebné priložiť aj ich preklad do štátneho jazyka (nevyžaduje sa úradný preklad, ani preklad overený notárom).

## Zverejnenie výsledkov

Oznámenie celkových výsledkov výberového procesu sa predpokladá do jedného týždňa od rokovania komisie.

Výsledky výberového procesu spolu s dosiahnutým počtom bodov budú uchádzačom oznámené písomne v listinnej alebo v elektronickej podobe. S vybranými uchádzačmi bude uzatvorená zmluva o udelení štipendia a o spolupráci (ďalej len „zmluva“).

Zoznam všetkých uchádzačov spolu s dosiahnutým počtom bodov bude zverejnený na webovom sídle Ministerstva školstva, výskumu, vývoja a mládeže SR, [www.minedu.sk](http://www.minedu.sk).

## Práva a povinnosti podporených štipendistov

S vybranými uchádzačmi o štipendium bude uzatvorená zmluva. Zmluva bude obsahovať záväzok Ministerstva školstva, výskumu, vývoja a mládeže SR uhradiť náklady štúdia a záväzok príslušného ústredného orgánu štátnej správy, ktorý o vybraného uchádzača prejavil záujem, poskytnúť štipendistovi po ukončení štúdia štátnozamestnanecké miesto. Štipendista sa podpísaním zmluvy zaviaže, že za odplatu odpracuje najmenej tri roky na ponúknutom štátnozamestnaneckom mieste.

Po uzatvorení zmluvy Ministerstvo školstva, výskumu, vývoja a mládeže SR uhradí školné a poplatky spojené so štúdiom na akademický rok 2024/2025 a začne poskytovať štipendistovi štipendium.

Ak v čase predpokladaného nástupu štipendistu na príslušné ministerstvo/Úrad priemyselného vlastníctva SR vznikne komplikácia, pre ktorú ho nebude možné zamestnať, bude sa hľadať možnosť jeho umiestnenia na inom ústrednom orgáne štátnej správy. Štipendista sa v zmluve zaviaže akceptovať aj inú ponúknutú pracovnú alternatívu.

Ak príslušné ministerstvo/Úrad priemyselného vlastníctva SR nebude môcť štipendistovi po úspešnom ukončení štúdia ponúknuť štátnozamestnanecké miesto a ani iné ústredné orgány štátnej správy neprejavia záujem o jeho zamestnanie, štipendistovi zanikne povinnosť odpracovať v štátnej správe tri roky a zároveň povinnosť vrátiť finančné prostriedky v sume poskytnutého štipendia.

Ak štipendista z vlastného zavinenia odpracuje v štátnej správe menej ako tri roky alebo nezíska vysokoškolské vzdelanie absolvovaním štúdia, na ktoré mu bolo poskytnuté štipendium, bude povinný vrátiť finančné prostriedky v sume poskytnutého štipendia, pričom nesplatená časť sumy poskytnutého štipendia sa bude úročiť vo výške úrokovej sadzby, ktorú uplatňuje Fond na podporu vzdelávania na pôžičky študentom. Lehota splatnosti bude určená v zmluve.

Štipendium Martina Filka má povahu pôžičky, ktorá za podmienok uvedených v zmluve

1. je bezúročná a
2. má odloženú splatnosť.

Povinnosťou štipendistu bude po uplynutí každého semestra resp. trimestra poskytnúť správu o priebehu štúdia.

Za každý mesiac, ktorý štipendista po skončení štúdia odpracuje v štátnej správe (na dohodnutej pozícii), mu bude odpustená 1/36 istiny

Príslušný ústredný orgán štátnej správy môže vyžadovať od štipendistu účasť na letnej stáži. Takáto podmienka, ako aj rozsah stáže, budú upravené v zmluve.

## Ďalšie informácie

V prípade akýchkoľvek ďalších otázok kontaktujte odbor vysokoškolského vzdelávania Ministerstva školstva, výskumu, vývoja a mládeže SR na e-mailovej adrese: [odbor.vsv@minedu.sk](mailto:odbor.vsv@minedu.sk)

Návrh grantového programu pre posilnenie analytických kapacít vo verejnej správe (ďalej len „grantový program“) bol schválený 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011.

# Žiadosť o poskytnutie Štipendia Martina Filka na akad. rok 2024/2025

|  |  |  |
| --- | --- | --- |
| Osobné údaje | | |
| Meno |  | |
| Priezvisko |  | |
| Adresa trvalého bydliska  (ulica, mesto, PSČ, krajina) |  | |
|  |  | |
| Korešpondenčná adresa  (ak je iná ako adresa trvalého bydliska) |  | |
|  |  | |
| Dátum narodenia (DD/MM/RRRR) |  | |
| Číslo občianskeho preukazu |  | |
| E-mailová adresa |  | |
| Telefónne číslo |  | |
| V minulosti som pracoval/a v štátnej správe | ÁNO | NIE | |
| Ak áno, uveďte prosím názov ÚOŠS[[1]](#footnote-1), sekcie, odboru a Vašej pozície |  | |
| Informácie o štúdiu na zahraničnej vysokej škole | | |
| Názov a adresa vysokej školy |  | |
| Štát, v ktorom bude prebiehať štúdium |  | |
| Na vysokej škole | študujem | |
|  | ešte neštudujem, som prijatá/ý | |
|  | ešte neštudujem, uchádzam sa o štúdium | |
| Stupeň vysokoškolského štúdia | magisterský  doktorandský  iný ……………………….............................................................. | |
| Rok štúdia v ak. roku 2024/2025 | prvý  druhý  tretí | |
| Začiatok štúdia, mesiac a rok |  | |
| Koniec štúdia, mesiac a rok |  | |
| Názov študijnej oblasti |  | |
| Názov študijného programu spolu s uvedením webovej stránky, na ktorej možno nájsť podrobné informácie o študijnom programe |  | |
| Stručný opis študijného programu (max. 300 znakov) |  | |
| Názvy povinných predmetov v nadchádzajúcom akademickom roku |  | |
| Názvy povinných predmetov v predchádzajúcich akademických rokoch |  | |
| Umiestnenie vysokej školy v rebríčku Shanghai Academic Ranking of World Universities 2023[[2]](#footnote-2) |  | |
| Umiestnenie vysokej školy v rebríčku RePEc[[3]](#footnote-3) |  | |
| Umiestnenie študijnej oblasti v rebríčku študijných oblastí Times Higher Education[[4]](#footnote-4) |  | |
| Vyčíslenie študijných nákladov | | |
| Počet akademických rokov, na ktoré sa o štipendium uchádzam |  | |
| Výška celkových študijných nákladov, ktoré chcem uhradiť z grantu | | |
| Školné |  | | |
| Životné náklady | *Počet mesiacov x suma na mesiac pre štát štúdia v Národnom štipendijnom programe* | | |
| Cestovné náklady | *Max 300 eur/rok, ak ide o štúdium v Európe alebo 1500 eur/rok, ak ide o štúdium mimo Európy* | | |
| Náklady na študijné pomôcky | *Max 200 eur/rok* | | |
| Náklady na zdravotné a cestovné poistenie |  | | |
| SPOLU |  | |
| Vyjadrenie sa k sprístupneniu a spracovaniu údajov | | |
| Ministerstvo školstva, výskumu, vývoja a mládeže SR nesprístupňuje osobné údaje žiadateľov, ktorí nebudú pozvaní na osobný pohovor, ostatným ÚOŠS. V prípade, že súhlasíte so sprístupnením vašich údajov aj v tomto prípade, je potrebné na to udeliť osobitný súhlas. Neudelenie súhlasu nemá žiadny vplyv na výberový proces.  Týmto v súlade s čl. 6 ods. 1 písm. a) nariadenia Európskeho parlamentu a Rady EÚ 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) udeľujem Ministerstvu školstva, výskumu, vývoja a mládeže SR výslovný súhlas so spracovaním a sprístupnením mojich osobných údajov ostatným ÚOŠS, ktoré zverejnili pozície v rámci výzvy, v ktorej predkladám žiadosť, v rozsahu ich uvedenia v tejto žiadosti a v prílohách k žiadosti, za účelom informovania ma o možných pracovných pozíciách, či odborných stážach po dobu piatich rokov. [[5]](#footnote-5)  V.......................................... dňa................................. ..........................................................  podpis dotknutej osoby | | |

**OCHRANA OSOBNÝCH ÚDAJOV**

**INFORMÁCIE PRE DOTKNUTÉ OSOBY – UCHÁDZAČOV O ŠTIPENDIUM**

**MARTINA FILKA**

V súlade s Nariadením Európskeho parlamentu a rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane údajov) Ministerstvo školstva, výskumu, vývoja a mládeže Slovenskej republiky (ďalej aj len „MŠVVaM SR“) informuje dotknuté osoby – uchádzačov o štipendium Martina Filka na akademický rok 2024/2025 (ďalej len „štipendium“), o spracúvaní ich osobných údajov.

MŠVVaM SR bude spracúvať osobné údaje uchádzačov o štipendium v rozsahu vyplnenej žiadosti, ktorej formulár je súčasťou výzvy.

**1. Totožnosť a kontaktné údaje prevádzkovateľa**

MŠVVaM SR

IČO: 00 164 381

sídlo: Stromová ul. č. 1, 813 30 Bratislava

webové sídlo: [www.minedu.sk](http://www.minedu.sk)

**2. Kontaktné údaje zodpovednej osoby prevádzkovateľa**

Zodpovednú osobu MŠVVaM SR možno kontaktovať s otázkami týkajúcimi sa spracúvania osobných údajov dotknutých osôb a vo veci uplatňovania ich práv uvedených nižšie na e-mailovej adrese [zodpovednaosoba@minedu.sk](mailto:zodpovednaosoba@minedu.sk).

**3. Práva účastníkov ako dotknutých osôb**

• právo na prístup k osobným údajom, ktoré sa ich týkajú (vrátane práva na potvrdenie, či sú osobné údaje spracúvané),

• právo na opravu nesprávnych osobných údajov,

• právo na vymazanie (zabudnutie),

• právo na obmedzenie spracúvania údajov (osobné údaje sa uchovávajú, ale inak nespracúvajú okrem stanovených prípadov),

• právo na prenosnosť údajov (poskytnutie inému prevádzkovateľovi, ak tomu nebránia žiadne právnou úpravou stanovené prekážky),

• právo podať sťažnosť na Úrad na ochranu osobných údajov Slovenskej republiky.

**4. Účel spracúvania osobných údajov**

Osobné údaje budú spracúvané na účely administrácie predložených žiadostí o štipendium, realizácie výberového procesu a uzavretie zmluvy s úspešnými uchádzačmi, ktorí sa stanú štipendistami.

**5. Právny základ**

a) splnenie úlohy realizovanej vo verejnom záujme v súlade s návrhom grantového programu pre posilnenie analytických kapacít vo verejnej správe (ďalej len „grantový program“), schváleným 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011;

b) plnenie zmluvy, ktorej zmluvnou stranou bude štipendista (úspešný uchádzač o štipendium) a na vykonanie opatrení pred uzatvorením tejto zmluvy.

**6. Kategória príjemcov**

Osobné údaje MŠVVaM SR v nevyhnutnom rozsahu poskytne externým hodnotiteľom a členom Komisie na posúdenie žiadostí o poskytnutie Štipendia Martina Filka.

Osobné údaje v rozsahu meno, priezvisko, informácia, či v minulosti úspešný uchádzač pracoval v štátnej správe, počet získaných bodov, budú zverejnené na webovom sídle MŠVVaM SR.

**7. Doba uchovávania osobných údajov / kritériá na jej určenie**

Osobné údaje budú uchovávané iba počas nevyhnutnej doby v súlade s podmienkami grantového programu, v prípade štipendistov, ktorí uzavreli s MŠVVaM SR zmluvu, do uplynutia premlčacích dôb na uplatnenie nárokov týkajúcich sa splácania pôžičky alebo do uplynutia doby viazanosti.

Osobné údaje uchádzačov, ktorým nebolo poskytnuté štipendium, budú uchovávané v súlade s registratúrnym poriadkom MŠVVaM SR počas piatich rokov odo dňa doručenia žiadosti.

Osobné údaje v rozsahu meno, priezvisko, informácia, či v minulosti úspešný uchádzač pracoval v štátnej správe, počet získaných bodov, budú zverejnené na webovom sídle MŠVVaM SR počas trvania grantového programu.

V.......................................... dňa................................. ..........................................................

podpis dotknutej osoby

**Príloha č. 1 k Výzve na podávanie žiadostí o poskytnutie Štipendia Martina Filka na akademický rok 2024/2025 - Špecifikácia ponúkaných pozícií**

* **Ministerstvo dopravy SR (2 pozície)**

**Inštitút dopravnej politiky**

Práca Inštitútu dopravnej politiky (IDP), ako analytického útvaru Ministerstva dopravy SR, spočíva v tvorbe kvalitných analytických podkladov a hodnotení využívaných pri tvorbe politík a stanovísk ministerstva, spolu s tvorbou a aktualizáciou Dopravného modelu SR.

Rozsah pôsobnosti IDP je široký. V rámci IDP je možné sa venovať a ďalej rozvíjať také témy, ako je dopravné modelovanie, ktoré tvorí základ pre návrh budúcej výstavby dopravnej infraštruktúry, čiastkové témy v oblastiach železničnej, cestnej, vodnej, leteckej alebo kombinovanej/intermodálnej dopravy, prípadne témy v oblasti bytovej politiky, stavebníctva a mestského rozvoja.

**Špecifikácia pozície 1**

* práca s Dopravným modelom SR – spracovanie prognóz budúceho vývoja, hodnotenie dosahov zmien v dopravnej politike,
* pravidelná aktualizácia Dopravného modelu SR - koordinovanie vykonávania prieskumov pre aktualizáciu dopravného modelu, navrhovanie a implementácia doplnení a zlepšení,
* tvorba komplexných analýz, vypracovávanie analytických výstupov, analytické rozpracovanie navrhovaných opatrení,
* predkladanie odborných stanovísk k návrhom koncepcií a programov rozvoja v rámci oblastí pôsobnosti ministerstva,
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť primárne zamerané na dopravné plánovanie a dopravné modelovanie.

**Špecifikácia pozície 2**

* hodnotenie dopravných projektov z hľadiska ich prínosov a nákladov (CBA), spracovanie kritérií pre ich priorizovanie,
* tvorba komplexných analýz, vypracovávanie analytických výstupov, analytické rozpracovanie navrhovaných opatrení,
* hodnotenie a porovnávanie (ex-ante) očakávaných vplyvov navrhovaných opatrení, a ich následné vyhodnocovanie (ex-post hodnotenie),
* predkladanie odborných stanovísk k návrhom koncepcií a programov rozvoja v rámci oblastí pôsobnosti ministerstva,
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť zamerané na oblasť dopravy a hodnotenie projektov na základe ich prínosov a nákladov (CBA).

* **Ministerstvo financií SR (4 pozície)**

**Inštitút finančnej politiky (2 pozície)**

Hľadáme analytičky a analytikov, ktorí chcú prispieť ku kvalitnému rozhodovaniu o verejných veciach a baví ich práca s dátami. U nás budeš mať možnosť sedieť pri stole, kde sa tvoria hospodárske politiky a reformy. Okrem toho budeš sledovať dianie v ekonomike a podieľať sa na tvorbe prognóz vývoja hospodárstva a daňových príjmov, udržateľnosti verejných financií či analýze verejných výdavkov. Pridaj sa do tímu, ktorého prácu pozorne sledujú médiá aj odborná verejnosť. Staň sa súčasťou kolektívu s vysokým odborným renomé a spolupracuj na projektoch s medzinárodnými inštitúciami.

IFP je top analytickým útvarom ministerstva financií a ty môžeš byť súčasťou jedného z jeho piatich tímov (tím makroekonomických prognóz a analýz, tím daňových analýz a prognóz, tím fiškálnych analýz a prognóz, tím štrukturálnych a výdavkových politík a tím behaviorálnych a experimentálnych analýz). Každá analytička a každý analytik má svoju agendu a témy, ktoré zastrešuje v rámci svojho tímu. Primárne budeš pracovať samostatne alebo v spolupráci s kolegami z rovnakého tímu. Pri riešení väčších projektov zažiješ prácu s ľuďmi naprieč IFP, s inými analytickými jednotkami alebo medzinárodnými inštitúciami.

**Názov pozície: analytik/analytička**

Náplň práce IFP:

* prognóza a hodnotenie vývoja makroekonomických ukazovateľov ako HDP, inflácia, trh práce, produktivita, priemyselná produkcia či zahraničný obchod a tvorba citlivostných scenárov vývoja ekonomiky,
* analýza vývoja verejných financií a ich dlhodobej udržateľnosti, prognózy príjmov a výdavkov verejného rozpočtu,
* hodnotenie a kvantifikácia pripravovaných či existujúcich príjmových politík ako návrh daňových zmien, ktoré pomáhajú ekonomike udržateľne rásť, zavedenie digitálnej dane či dizajn zelených daní tak aby zohľadnili ekologické škody,
* hodnotenie a analýza pripravovaných, či existujúcich výdavkových politík týkajúcich sa napríklad vplyvu chudoby na výsledky detí v škole, situácie žien a matiek na trhu práce či vplyvu zmien dôchodkového veku na udržateľnosť verejných financií,
* príprava a vyhodnocovanie behaviorálnych experimentov a analýzy nových opatrení zamerané na testovanie ich realizácie.

Požiadavky na kandidáta/kandidátku:

* absolvent/absolventka vysokoškolského vzdelania ekonomického zamerania, matematického zamerania, verejnej politiky alebo príbuzných odborov,
* zodpovednosť, aktívny prístup k riešeniu úloh,
* záujem o verejné politiky a prácu s dátami,
* schopnosť sa rýchlo orientovať v novej problematike,
* výstižné a zrozumiteľné písanie doplnené vhodnou prezentáciou dát,
* znalosť programov Word, Excel, Powerpoint,
* plynulá znalosť anglického jazyka,
* znalosť programov STATA, MATLAB, R alebo E-views výhodou.

Práca u nás má mnoho výhod, z ktorých vyberáme:

* spolupráca pri tvorbe a zavádzaní nových reformných politík a možnosť meniť Slovensko,
* práca v tíme plnom odborníkov so zapálením pre pozitívnu zmenu,
* prístup k databáze, ktorú nemá žiadna iná inštitúcia na Slovensku,
* spolupráca s medzinárodnými inštitúciami (OECD, MMF, EK),
* spoločné teambuildingy a iné tímové akcie počas roka,
* možnosti pre osobný rozvoj v podobe zahraničných kurzov a školení,
* výkonnostné odmeny,
* 5 dní dovolenky nad rámec Zákonníka práce, možnosť práce z domu, využitie „sickday“ (2x do roka),
* príspevky na DDS, rekreáciu, MultiSport kartu, dopravu do zamestnania a príspevok za darcovstvo krvi.

**Útvar hodnoty za peniaze (2 pozície)**

**Špecifikácia pracovnej pozície – analytik / analytička Hodnoty za peniaze**

Práca u nás je zaujímavá pre ľudí, ktorých priťahujú veci verejné, baví ich práca s dátami a majú zodpovedný prístup k plneniu úloh. Hľadáme budúcich kolegov a kolegyne, ktorí chcú pomôcť ovplyvňovať verejné politiky a prispieť tým k lepšiemu fungovaniu spoločnosti na Slovensku.

Útvar hodnoty za peniaze (ÚHP) zastrešuje aktivity ministerstva financií, ktoré podporujú prijímanie dobrých rozhodnutí vo verejnom záujme a zlepšujú výsledky slovenského verejného sektora. Útvar hodnotí vládne politiky, investície, prevádzku štátu a regulácie aj pomocou analýz nákladov a prínosov alebo výsledkových analýz. Následne navrhuje opatrenia na optimalizáciu verejných výdavkov, aby obyvatelia dostávali čo najvyššiu hodnotu za svoje peniaze.

Viac ako 50 analytikov a analytičiek pracuje v tímoch na revíziách výdavkov alebo hodnotení investičných projektov. Od vzniku Útvar hodnoty za peniaze zhodnotil viac ako desiatku oblastí výdavkov, ako napr. informatizáciu, školstvo, pôdohospodárstvo alebo zdravotníctvo. Zhodnotil aj viac ako 80 investičných projektov, hlavne v doprave a informatizácii.

Súčasťou každej analytickej práce je rešerš domácej a zahraničnej odbornej literatúry, hľadanie najlepších príkladov zo zahraničnej praxe, ako aj stretnutia s partnermi z iných analytických inštitútov. Ako analytička / analytik budeš väčšinu času pracovať s dátami. Od ich získania, cez spracovanie v softvéroch ako Excel, Python, R alebo STATA až po ich vizualizáciu a interpretáciu. Výsledky tvojej práce budú podkladom aj pri rozhodovaní vedenia ministerstva o budúcich verejných politikách a investíciách a budú prezentované odbornej aj širokej verejnosti alebo medzinárodným partnerom.

Požiadavky na kandidáta/kandidátku:

* vysokoškolského vzdelania ekonomického, matematického zamerania, verejnej politiky alebo príbuzných odborov,
* zodpovednosť, aktívny prístup k riešeniu úloh,
* záujem o verejné politiky a prácu s dátami,
* výstižné a zrozumiteľné písanie doplnené vhodnou prezentáciou dát,
* znalosť programov STATA, MATLAB, R, Python alebo E-views výhodou,
* schopnosť rýchlo sa orientovať v novej problematike.

Výhody práce u nás:

* spolupráca pri tvorbe a zavádzaní nových reformných politík a možnosť meniť Slovensko,
* práca v tíme plnom odborníkov so zapálením pre pozitívnu zmenu,
* prístup k dátam, ktorý nemá žiadna iná inštitúcia na Slovensku,
* spolupráca s medzinárodnými inštitúciami (OECD, MMF, EK),
* možnosti na osobný rozvoj v podobe zahraničných kurzov a školení,
* výkonnostné odmeny viackrát ročne,
* 5 dní dovolenky naviac, možnosť práce z domu, sickdays,
* príspevky na DDS, rekreáciu, MultiSport kartu, dopravu do zamestnania a príspevok za darcovstvo krvi.
* **Ministerstvo hospodárstva SR (3 pozície)**

**Centrum pre chemické látky a prípravky - Odbor biocídov**

Centrum pre chemické látky a prípravky plní v spolupráci s Európskou chemickou agentúrou a Európskou komisiou úlohy príslušného orgánu pre nariadenia EÚ – REACH pre priemyselné chemikálie, nariadenie o klasifikácii, označovaní a balení látok a zmesí, nariadenie o detergentoch a nariadenie o sprístupňovaní biocídnych výrobkov na trhu a ich používaní. Súčasťou úloh je hodnotenie rizík používania chemikálií, bezpečný manažment chemikálií a stanovenie podmienok predaja a používania biocídnych výrobkov. Biocídne výrobky sú potrebné na ochranu proti organizmom, ktoré sú škodlivé pre zdravie ľudí alebo zvierat, a na ochranu proti organizmom, ktoré zapríčiňujú poškodenie prírodných alebo vyrobených materiálov. Biocídne výrobky však môžu vzhľadom na svoje vnútorné vlastnosti a s nimi súvisiaci spôsob použitia predstavovať riziko pre ľudí, zvieratá a životné prostredie. Pracovné tímy odboru biocídov hodnotia účinnosť biocídnych účinných látok a biocídnych výrobkov a riziká z ich používania s využitím údajov získaných vedeckými metódami.

1. **Názov pozície: Špecialista štátnej správy pre chemické látky a prípravky pre hodnotenie rizík pre oblasť životného prostredia**

Náplň práce:

* plnenie úloh v procesoch hodnotenia účinných látok a/alebo biocídnych výrobkov s národným a celoeurópskym významom podľa nariadenia EÚ 528/2012 (BPR) a delegovaného nariadenia Komisie 1062/2014 o programe preskúmania existujúcich biocídnych účinných látok,
* plnenie odborných úloh vyplývajúcich zo zastupovania Slovenskej republiky (SR) v expertnej pracovnej skupine pre životné prostredie Výboru pre biocídne výrobky Európskej chemickej agentúry (ECHA) (Working Group on Environment),
* plnenie odborných úloh v oblasti životného prostredia vyplývajúcich zo zastupovania SR vo výboroch Európskej komisie (EK) a ECHA v právnom rámci BPR,
* analýzy a vyhodnocovania in vitro, in vivo testov príp. iných štúdií v rámci posudzovania rizika hodnotených účinných látok a/alebo biocídnych výrobkov pre životné prostredie (Effect assessment),
* určovanie základných parametrov pre modelovacie výpočty, výber vhodných emisných scenárov (Exposure assessment) a výpočty hodnôt PEC/PNEC, ktoré indikujú finálnu charakterizáciu rizika biocídnej látky pre životné prostredie,
* modelovanie v programoch, ktoré napomáhajú s výpočtami kľúčových hodnôt určujúcimi potenciál rizika biocídnej látky pre životné prostredie (napr. SimpleTreat, EUSES),
* predkladanie a obhajoba odborných stanovísk na národnej i európskej úrovni,
* spolupráca so zahraničnými orgánmi pre biocídy, inštitúciami (OECD) a znalcami pre životné prostredie z krajín EÚ, účasť na odborných vzdelávacích podujatiach.

Požiadavky na kandidáta/kandidátku:

* vysokoškolské vzdelanie druhého alebo tretieho stupňa prírodovedného alebo technického smeru so zameraním na oblasť vo vzťahu k životnému prostrediu ako napr. environmentalistika, ekológia, ochrana prírody a príbuzné odbory,
* schopnosť vyhľadávať a spájať vedecké informácie, analytické myslenie a uvedomenie si ekonomickej, právnej, sociálnej a politickej reality regulácie životného prostredia,
* aktívny záujem o osud chemických látok a biocídov v životnom prostredí a o ovplyvňovanie životného prostredia environmentálnymi stresormi,
* schopnosť rýchlo sa orientovať v novej problematike, či už odbornej alebo regulačnej,
* zodpovednosť, precíznosť, aktívny a vedecký prístup k riešeniu úloh, schopnosť pracovať samostatne a schopnosť tímovej spolupráce,
* znalosť anglického jazyka minimálne na úrovni B2 a schopnosť porozumieť rozsiahlejším anglickým odborným textom, schopnosť aktívne sa zúčastniť na odbornej diskusii v anglickom jazyku, vyjadrovať a presadzovať odborný názor a formulovať anglické texty na odbornú tému,
* prezentačné schopnosti a pokročilé ovládanie MS Office (Word, Excel, Powerpoint, Outlook).

**2. Názov pozície: Špecialista štátnej správy pre chemické látky a prípravky pre hodnotenie rizík pre oblasť ľudského zdravia a zdravia zvierat**

Náplň práce:

* plnenie úloh v procesoch hodnotenia účinných látok a/alebo biocídnych výrobkov s národným a celoeurópskym významom podľa nariadenia EÚ 528/2012 (BPR) a delegovaného nariadenia Komisie 1062/2014 o programe preskúmania existujúcich biocídnych účinných látok,
* plnenie odborných úloh vyplývajúcich zo zastupovania Slovenskej republiky v expertnej pracovnej skupine pre ľudské zdravie a zdravie zvierat Výboru pre biocídne výrobky Európskej chemickej agentúry (ECHA) (Working Group on Human Health),
* plnenie odborných úloh v oblasti ľudského zdravia a zdravia zvierat vyplývajúcich zo zastupovania SR vo výboroch Európskej komisie (EK) a ECHA v právnom rámci BPR,
* analýzy a vyhodnocovania in vitro, in vivo, in silico testov príp. epidemiologických štúdií a posudzovanie rizika hodnotených účinných látok a/alebo biocídnych výrobkov pre zdravie ľudí a zvierat,
* hodnotenie rizík biocídnych účinných látok a biocídnych výrobkov pre zdravie ľudí a zvierat,
* príprava komplexných hodnotiacich správ (pozostávajúcich napr. z hodnotenia rizika (Risk Assessment, Dietary Risk Assessment), hodnotenia vystavenia (Exposure Assessment) a pod. vplyvu rizík biocídnych účinných látok resp. biocídnych výrobkov pre oblasť ľudského zdravia a zdravia zvierat,
* participovanie na činnosti pracovnej skupiny Výboru pre biocídne výrobky ECHA pre oblasť ľudského zdravia a zdravia zvierat (Working Group on Human Health) pri príprave stanovísk k odborným otázkam. Zapojenie do odborných diskusií pre oblasť ľudského zdravia a zdravia zvierat na národnej úrovni a na úrovni EÚ, vrátane účasti na odborných vzdelávacích podujatiach.

Požiadavky na kandidáta/kandidátku:

* vysokoškolské vzdelanie druhého alebo tretieho stupňa so zameraním na biologické vedy, ako je napríklad biochémia, genetika, molekulárna biológia, zoológia, fyziológia živočíchov, vývojová biológia a pod., výpočtová biológia (Computational biology), ľudské alebo veterinárne lekárstvo, farmakológia, toxikológiu a pod.,
* nezávislé, samostatné, analytické a aj kreatívne myslenie, komunikačné schopnosti,
* schopnosť tímovej spolupráce, ale aj schopnosť pracovať samostatne, chuť sa ďalej vzdelávať,
* precíznosť, ochota nachádzať riešenia, proaktívnosť,
* znalosť anglického jazyka minimálne na úrovni B2 a schopnosť porozumieť rozsiahlejším anglickým odborným textom, schopnosť aktívne sa zúčastniť na odbornej diskusii v anglickom jazyku, vyjadrovať a presadzovať odborný názor a formulovať anglické texty na odbornú tému, ďalší cudzí jazyk je výhodou,
* skúsenosti s výskumom, analýzou a s prácou s dátami sú vítané, ale nie sú nevyhnutné.

**3. Názov pozície: Špecialista štátnej správy pre chemické látky a prípravky pre hodnotenie účinnosti biocídnych látok a výrobkov**

Náplň práce:

* plnenie úloh v procesoch hodnotenia účinných látok a/alebo biocídnych výrobkov s národným a celoeurópskym významom podľa nariadenia EÚ 528/2012 (BPR) a delegovaného nariadenia Komisie 1062/2014 o programe preskúmania existujúcich biocídnych účinných látok,
* plnenie odborných úloh vyplývajúcich zo zastupovania Slovenskej republiky (SR) v expertnej pracovnej skupine pre účinnosť Výboru pre biocídne výrobky Európskej chemickej agentúry (ECHA),
* plnenie odborných úloh v oblasti účinnosti vyplývajúcich zo zastupovania SR vo výboroch Európskej komisie (EK) a ECHA v právnom rámci BPR,
* analýzy a vyhodnocovania testov príp. iných štúdií v rámci posudzovania účinnosti hodnotených účinných látok a/alebo biocídnych výrobkov,
* predkladanie a obhajoba odborných stanovísk na národnej aj európskej úrovni,
* základné mikrobiologické, príp. chemické výpočty,
* spolupráca so zahraničnými orgánmi pre biocídy, inštitúciami (OECD) a znalcami pre účinnosť z krajín EÚ, účasť na odborných vzdelávacích podujatiach.

Požiadavky na kandidáta/kandidátku:

* vysokoškolské vzdelanie druhého alebo tretieho stupňa prírodovedného alebo technického smeru so zameraním na oblasť všeobecnej mikrobiológie, bakteriológie, virológie, epidemiológie, hygieny a pod.,
* schopnosť tímovej spolupráce, ale aj chuť pracovať samostatne a ďalej sa vzdelávať,
* analytické myslenie a schopnosť vyhľadávať a spájať vedecké informácie,
* ochota nachádzať riešenia a aktívny prístup k riešeniu úloh,
* dobré ústne aj písomné komunikačné schopnosti,
* znalosť anglického jazyka minimálne na úrovni B2 a schopnosť porozumieť rozsiahlejším anglickým odborným textom, schopnosť aktívne sa zúčastniť na odbornej diskusii v anglickom jazyku, vyjadrovať a presadzovať odborný názor a formulovať anglické texty na odbornú tému,
* skúsenosti s výskumom a prácou v laboratóriu sú vítané, ale nie sú nevyhnutné.
* **Ministerstvo investícií, regionálneho rozvoja a informatizácie SR (2 pozície)**

**Odbor politiky súdržnosti EÚ/Sekcia stratégie rozvoja a súdržnosti**

Špecifikácia pozície:

* vypracúvanie analytických, strategických a koncepčných materiálov, prehľadov a ďalších podkladov v spolupráci s príslušnými organizačnými útvarmi,
* monitorovanie a analýza legislatívy EÚ súvisiacej s politikou súdržnosti, komunikácia so stálym zastúpením SR pri EÚ, spolupráca pri tvorbe národných pozícií k legislatívnym návrhom EÚ,
* koordinácia účasti zástupcov SR v pracovných skupinách EK a Rady EÚ a spolupráca na príprave pozícií a inštrukcií,
* spracovanie stanovísk, resp. pripomienok k správam a štúdiám vypracovaným inštitúciami EÚ,
* príprava podkladov pre vedúcich predstaviteľov MIRRI na podujatia organizované na úrovni EÚ a na oficiálne stretnutia s predstaviteľmi EK, resp. iné stretnutia súvisiace s politikou súdržnosti EÚ.

Požadovaná špecializácia štipendistu:

* vysokoškolské vzdelanie II. stupňa so zameraním na právo EÚ/inštitúcie EÚ/rozpočet EÚ/pravidlá využívania zdrojov EÚ,
* znalosť viacerých jazykov EÚ (okrem angličtiny francúzština, nemčina a pod.),
* znalosť aktuálnych európskych stratégií, politík a iniciatív so zameraním na regionálny rozvoj,
* aspoň určitá znalosť politiky súdržnosti EÚ,
* základné poznatky o inštitucionálnom usporiadaní a legislatívnom procese EÚ, mechanizme financovania európskych politík,
* analytické, koncepčné a strategické myslenie,
* svedomitosť a spoľahlivosť,
* samostatnosť,
* komunikačné zručnosti,
* kritické myslenie,
* schopnosť tímovej práce,
* prezentačné zručnosti, dobrý písomný prejav.

**Odbor strategického plánovania rozvoja/** **Sekcia stratégie rozvoja a súdržnosti**

Špecifikácia pozície:

* definovanie výziev, cieľov a priorít v oblasti podpory regionálneho rozvoja a návrh systémových opatrení,
* tvorba legislatívnych, koncepčných a strategických dokumentov v oblasti regionálneho rozvoja a jeho podpory,
* horizontálna koordinácia strategického plánovania a prípravy politík regionálneho rozvoja,
* spolupráca na vypracovaní Národnej stratégie regionálneho rozvoja SR pri uplatnení politiky partnerstva,
* príprava podkladov koncepčného charakteru v oblasti regionálneho rozvoja a jeho podpory v súčinnosti s príslušnými organizačnými útvarmi ministerstva alebo na medzirezortnej úrovni.

Požadovaná špecializácia štipendistu:

* vysokoškolské vzdelanie II. stupňa,
* znalosť anglického jazyka (úroveň B2),
* poznatky európskych politík, regionálneho rozvoja a verejných financií,
* analytické, koncepčné a strategické myslenie,
* svedomitosť, spoľahlivosť a samostatnosť,
* schopnosť tímovej práce,
* prezentačné zručnosti a rétorika.
* **Ministerstvo kultúry SR (1 pozícia)**

**Inštitút kultúrnej politiky**

**Názov pozície: analytik/analytička kultúrnych politík**

Inštitút kultúrnej politiky (IKP) je sekcia Ministerstva kultúry SR (MK SR), ktorá poskytuje analytické služby vedeniu ministerstva a podľa potreby jednotlivým vecným útvarom. Predkladá na dátach a argumentoch založené analýzy na rôzne témy kultúrnej politiky a kontinuálne komunikuje s kultúrnymi inštitúciami pri mapovaní a vyhodnocovaní ich potrieb a zámerov. Jeho základným poslaním je zlepšovať kultúrnu politiku a upevňovať strategické rozhodnutia MK SR v odborných a nezávislých analýzach.

**Popis pracovnej činnosti:**

Príď ladiť nástroje kultúrnej politiky s IKP

Chceš prostredníctvom dát a analýz zlepšiť fungovanie knižníc, galérií a divadiel? Alebo vyčísliť investičný dlh v oblasti údržby a obnovy kultúrnych pamiatok? Rád/rada analyzuješ komplexné a kľúčové problémy kultúry, hľadáš súvislosti, odhaľuješ príčiny a navrhuješ riešenia na základe faktov?

Čomu sa budeš venovať na IKP?

* zberu a kvantitatívnej analýze dát o kultúre a kultúrnej politike,
* tvorbe benchmarkov a porovnaní so zahraničím,
* identifikácii merateľných ukazovateľov, problémov a alternatívnych riešení,
* komunikácii svojich výsledkov a budovaní vzťahov s rezortnými partnermi,
* príprave podkladov pre vedenie Ministerstva kultúry SR.

Čo budeš potrebovať na prácu v IKP?

* vysokoškolské vzdelanie minimálne druhého stupňa,
* záujem o verejné politiky a aktuálne témy v oblasti kultúry,
* analytické myslenie,
* pokročilú znalosť MS Office (Word, Excel),
* schopnosť tvoriť a interpretovať tabuľky, grafy a schémy,
* schopnosť zjednodušovať komplexné problémy,
* výstižné a zrozumiteľné prezentovanie výsledkov,
* anglický jazyk na úrovni B2,
* zodpovedný, samostatný a aktívny prístup k riešeniu úloh.

Čo pre teba môže byť výhodou?

* vysokoškolské vzdelanie so zameraním na ekonómiu, verejnú politiku, kvantitatívne metódy a ďalšie druhy vedeckého výskumu;
* pracovné skúsenosti v oblasti tvorby analýz verejných politík,
* pracovné skúsenosti pri tvorbe štúdií uskutočniteľnosti, investičných projektov, oceňovaní ekonomických položiek, príprave verejných obstarávaní,
* pracovné skúsenosti v oblasti kultúry,
* znalosť databáz a štatistických programov ako sú napr. STATA, MATLAB, R alebo EViews.
* **Ministerstvo obrany SR (1 pozícia)**

**Analytický útvar**

Analytický útvar (AÚ) vznikol v roku 2018 ako organizačná zložka Ministerstva obrany SR. Našou úlohou je spracovanie analýz s cieľom zabezpečiť podklady pre tvorbu kvalifikovaných a dátovo podložených rozhodnutí v oblasti obrannej a bezpečnostnej politiky SR. Súčasťou práce na AÚ je prinášanie best practice zo zahraničia na základe účasti našich analytikov na medzinárodných konferenciách v zahraničí, členstva v pracovných skupinách Európskej komisie, ako aj vzdelávania v špičkových inštitúciách po celej Európe. Práca na AÚ zahŕňa okrem iného:

* spoluprácu pri príprave strategických materiálov v oblasti obrany,
* formuláciu odporúčaní v oblasti členstva SR v obranných iniciatívach Európskej únie (Pesco, EDF a pod.); využívania EDTs v kontexte NATO (hybridné formy vedenia boja, využívanie satelitných technológií, big data) a i.,
* koordináciu a monitoring implementácie odporúčaní Revízie výdavkov na obranu zameranej na zefektívnenie využívania finančných zdrojov MO SR,
* tvorbu usmernení v oblasti spôsobu hodnotenia veľkých investičných projektov vyzbrojovania,
* tvorbu návrhov úsporných výdavkových opatrení (napr. identifikácia, vyhodnocovanie, verifikácia, precizovanie neefektívnych oblastí, neúčelných služieb, možností riešenia, argumentov, tvorba a formulovanie najlepších opatrení na úsporu a/alebo zvýšenie hodnoty za peniaze v danej oblasti, tvorba a nastavenie merateľných ukazovateľov opatrení),
* vedenie rokovaní s partnermi naprieč ústrednými orgánmi štátnej správy.

Útvar sa zúčastňuje podujatí zameraných na formovanie slovenskej obrannej politiky v spolupráci s expertnou mimovládnou a akademickou obcou. Pri svojej činnosti spolupracuje na bilaterálnej úrovni s ministerstvami obrany iných štátov EÚ a NATO, s Európskou obrannou agentúrou, ako aj s Európskou komisiou formou účasti na rokovaní expertných skupín.

**Názov pozície:** **bezpečnostný analytik/analytička**

Náplň práce:

* vypracúvanie analytických a koncepčných materiálov, štúdií a podkladov potrebných pre definovanie verejných politík a prijímanie rozhodnutí v oblasti obrannej politiky SR v spolupráci s príslušnými organizačnými zložkami,
* monitoring v oblasti obrannej politiky, vrátane vypracovávania stanovísk k navrhovaným legislatívnym zmenám,
* navrhovanie reformných opatrení a definovanie cieľových ukazovateľov v jednotlivých oblastiach politík ministerstva,
* ex ante a ex post hodnotenie vplyvu opatrení v oblasti obrannej politiky,
* poskytovanie dátovej podpory pre potreby iných útvarov rezortu,
* spolupráca pri hodnotení účinnosti a efektívnosti výdavkov v oblasti obrany, tvorba návrhov reformných opatrení, o. i. na základe výskumov, medzinárodných porovnaní, best practice zahraničných partnerov.

Požiadavky na kandidáta/kandidátku:

* vysokoškolské vzdelanie II. stupňa so zameraním na bezpečnostnú politiku, medzinárodné vzťahy, ekonómiu, štatistiku alebo príbuzný odbor,
* znalosť anglického jazyka (úroveň B2),
* prehľad o slovenskej obrannej a bezpečnostnej politike, NATO, EÚ,
* orientácia v ekonomickej a ekonometrickej teórii, procesoch tvorby rozpočtu verejnej správy výhodou,
* pokročilá znalosť MS Excel, Word, Power Point, Outlook, internet,
* zodpovednosť a spoľahlivosť,
* aktívny prístup k riešeniu úloh,
* kritické myslenie,
* komunikačné zručnosti,
* analytické písomné kompetencie,
* flexibilita, rýchla orientácia v novej problematike.
* **Ministerstvo pôdohospodárstva a rozvoja vidieka SR (1 pozícia)**

**Názov pozície: Programový manažér/manažérka pre oblasť hodnotenia a reportingu v rámci zamerania Programu rozvoja vidieka a Strategického plánu SPP**

Hlavný štátny radca

Náplň práce:

* realizácia procesov evaluácie dopadu jednotlivých intervencií na plnenie cieľov a to predovšetkým analýzou dát, prípravou sumarizačných podkladov s odporúčaniami,
* koordinácia a aktívna participácia na príprave výročných správ programu – zodpovednosť za obsahovú stránku. Súčasťou práce je aj aktívna komunikácia s tímom programových manažérov na úrovni riadiaceho orgánu, PPA a ostatných zainteresovaných členov a rovnako tak príprava zadávacích podkladov pre hodnotiace štúdie a analýzy v zmysle požiadaviek európskej legislatívy (podklady do procesu verejného obstarávania),
* vypracovanie štatistických analýz pre Program rozvoja vidieka a Strategického plánu pre účely spracovania správ o implementácii a čerpaní,
* príprava návrhov na aplikáciu moderných nástrojov do systému riadenia programu s cieľom zefektívnenia implementácie,
* tvorba databázy a návrhy zlepšujúcich opatrení na evidenciu štatistických údaj pre potreby efektívneho vykazovania a reportovania informácií.

Požiadavky na kandidáta/kandidátku:

* vysokoškolské vzdelanie druhého, resp. tretieho stupňa,
* samostatná práca,
* analytické myslenie,
* dôslednosť a zmysel pre detail,
* anglický jazyk na úrovni B2,
* pokročilá znalosť MS Office.
* **Ministerstvo práce, sociálnych vecí a rodiny SR (1 pozícia)**

**Inštitút sociálnej politiky**

Inštitút sociálnej politiky (ISP) vznikol ako hlavný analytický útvar Ministerstva práce, sociálnych vecí a rodiny SR v roku 2017. Naším poslaním je zlepšovať verejné politiky a stratégie týkajúce sa práce, sociálnych vecí a rodiny prostredníctvom analytických nástrojov, dát a aplikovaného výskumu. Tím ISP analyzuje vplyvy zákonov a strategických materiálov, hodnotí efektivitu výdavkov v rámci rezortu a pomáha zlepšovať implementáciu politík. Naši analytici pri práci využívajú najmodernejšie metódy strojového učenia, ktoré používajú technologické giganty ako Google. Aj vďaka nim prinášame vláde a verejnosti spoľahlivé odporúčania, ktoré vedú k tvorbe kvalitných verejných politík.

Túžite využiť svoje vedomosti na Slovensku či zlepšiť chod našej verejnej správy? Dlhodobá nezamestnanosť, otváranie trhu práce pre občanov tretích krajín, automatizácia, demografická kríza, chudoba alebo sociálne vylúčenie: u nás sa môžete venovať veľkým témam a ovplyvniť verejné politiky s priamym dopadom na život obyvateľov Slovenska. My máme kvalitné dáta, od Vás očakávame analytické myslenie, out-of-the-box nápady a technické zručnosti.

**Analytik/analytička verejných politík**

Hlavný štátny radca

Požiadavky na kandidáta/kandidátku:

- vysokoškolské vzdelanie spoločenskovedného alebo matematického zamerania (minimálne I. stupeň);

- záujem o verejné politiky a aktuálne témy rezortu;

- výstižné a zrozumiteľné písanie doplnené vhodnou prezentáciou dát;

- znalosť databáz a štatistických programov ako R, STATA, MATLAB, GAMS alebo EViews výhodou;

- zodpovednosť a aktívny prístup k riešeniu úloh;

- angličtina na komunikačnej úrovni.

Náplň práce:

- kvantitatívna a kvalitatívna analýza programov, opatrení a politík;

- tvorba benchmarkov a porovnaní so zahraničím;

- identifikácia problémov a možných riešení;

- komunikácia a spolupráca s partnermi;

- tvorba podkladov, stanovísk a prezentácií.

* **Ministerstvo školstva, výskumu, vývoja a mládeže SR (1 pozícia)**

**Inštitút vzdelávacej politiky**

Inštitút vzdelávacej politiky (IVP) poskytuje ministerstvu analytickú podporu v oblasti stratégie vzdelávacej politiky, prierezových analýz ako aj rezortných databáz. Snažíme sa o participáciu inštitútu nielen pri tvorbe stratégií, ale aj o podporu pri samotnej implementácii. S kolegami zodpovednými za jednotlivé vecné oblasti spolupracujeme pri príprave legislatívnych materiálov, venujeme sa aj hodnoteniu efektívnosti verejných výdavkov či investícií. Dôležitým aspektom kvalitných analýz je aj skvalitňovanie a prepájanie dát, čo si často vyžaduje aj medzirezortnú spoluprácu.

Ak považuješ tieto oblasti za dôležité, budeme radi, ak sa k nám pridáš. Čaká ťa kreatívny tím expertov z rôznych oblastí vzdelávania a taktiež rozsiahle možnosti pre odborný rozvoj prostredníctvom študijných pobytov, kurzov a stáží v renomovaných zahraničných inštitúciách.

**Názov pozície: analytik vzdelávacích politík**

Náplň práce:

- tvorba stratégií a koncepčných materiálov v oblasti vzdelávacej politiky, návrh odporúčaní na dosiahnutie strategických cieľov (napr. Plán obnovy a odolnosti, Národný program reforiem),

- vypracúvanie analýz a prognóz v oblasti vzdelávacej politiky (napr. vplyv sociálno-ekonomického zázemia, uplatnenie absolventov, dôsledky odlivu mozgov, nedostatok učiteľov a starnutie učiteľskej populácie),

- ex-ante a ex-post hodnotenie opatrení v oblasti vzdelávacej politiky, identifikácia opatrení zvyšujúcich hodnotu za peniaze, návrh a vyhodnocovanie experimentov v oblasti vzdelávania,

- práca s rozsiahlymi údajmi z administratívnych databáz rezortu a zvyšovanie ich kvality pre analytické účely,

- spolupráca s medzinárodnými organizáciami a partnerskými inštitúciami (napr. OECD, Európska komisia, Svetová banka) pri prenose a zdieľaní "osvedčených postupov" reforiem vzdelávania zo zahraničia.

Požiadavky na uchádzača:

- vysokoškolské vzdelanie so zameraním na oblasti vzdelávacej politiky, pedagogiky, práva, ekonómie, štatistiky, matematiky, dátovej vedy alebo verejnej správy,

- základná znalosť a záujem o súčasné témy a trendy v oblasti vzdelávania,

- analytické myslenie, dobrý písomný prejav, komunikatívnosť, zmysel pre spoluprácu,

- samostatnosť, precíznosť a schopnosť nachádzať riešenia,

- aktívna znalosť anglického jazyka slovom aj písmom, ďalší cudzí jazyk výhodou,

- ovládanie balíka MS Office, skúsenosti s analýzou a spracovaním dát pomocou niektorého zo štatistických programov výhodou (R, STATA, SAS, SPSS, SQL),

- predchádzajúca skúsenosť s výskumom, hodnotením vplyvu regulácii, analýzou a prácou s dátami v oblasti vzdelávania výhodou.

* **Ministerstvo vnútra SR (2 pozície)**

**Oddelenie modernizácie štátnej správy a samosprávy**

Sme nové oddelenie na odbore modernizácie a koordinácie verejnej správy, ktorého úlohou je príprava reformy verejnej správy. Hlavnou náplňou práce je koncepčná a analytická práca v oblasti verejnej správy s dôrazom na územnú samosprávu a miestnu štátnu správu, príprava komplexných riešení pri možnej úprave nastavenia verejnej správy na Slovensku.

**Názov pozície: generálny štátny radca na oddelení modernizácie štátnej správy a samosprávy**

Náplň práce:

- príprava legislatívnych, koncepčných a analytických materiálov o organizácii a činnosti štátnej správy a usporiadaní územnej samosprávy,

- získavanie poznatkov z činnosti verejnej správy a sledovanie zahraničných skúseností v tejto oblasti a ich následné uplatňovanie vo svojej koncepčnej činnosti,

- príprava komplexných riešení nastavenia verejnej správy na Slovensku,

- analýza dopadov navrhovaných legislatívnych aj nelegislatívnych zmien na systém verejnej správy.

Požiadavky na kandidáta/kandidátku:

- vysokoškolské vzdelanie II. stupňa so zameraním na verejnú správu, medzinárodné vzťahy, právo alebo príbuzný odbor,

- pokročilá znalosť MS Excel, Word, Power Point, Outlook, internet,

- zodpovednosť a spoľahlivosť,

- aktívny prístup k riešeniu úloh,

- kritické myslenie,

- organizačné schopnosti

- komunikačné zručnosti,

- analytické písomné kompetencie,

- flexibilita, rýchla orientácia v novej problematike.

Benefity:

- účasť na tvorbe a zavádzaní nových reformných politík

- účasť na domácich a zahraničných konferenciách, školeniach, workshopoch o verejnej správe,

- spolupráca s medzinárodnými inštitúciami- OECD, Rada Európy, EUPAN, spolupráca s mimovládnym sektorom.

**Oddelenie územnej samosprávy a zahraničných vzťahov sekcie verejnej správy**

Sme oddelenie, ktorého náplň práce pozostáva z dvoch hlavných častí. Prvou časťou je územná samospráva, sme gestorom zákonov, ktoré upravujú základné usporiadanie a fungovanie samosprávy na Slovensku (ako napríklad zákon o obecnom zriadení, zákon o VÚC, zákon o Bratislave, zákon o Košiciach). Okrem toho, že sa podieľame na príprave legislatívy v oblasti územnej samosprávy, poskytujeme právne poradenstvo širokej škále subjektov a verejnosti, Druhou časťou pracovnej náplne nášho oddelenia sú zahraničné vzťahy v oblasti verejnej správy. V rámci tohto pôsobenia zastupujeme SR vo Výbore pre verejnú správu OECD, vo Výbore pre demokraciu Rady Európy a jeho pracovných skupinách ako aj v Európskej sieti verejnej správy EUPAN. Zároveň spolupracujeme s Bavorským štátnym ministerstvom vnútra v oblasti výmeny skúseností v oblasti samosprávy a štátnej správy a organizačne zastrešujeme prípravu medzivládnych komisií pre cezhraničnú spoluprácu.

**Názov pozície: generálny štátny radca na oddelení územnej samosprávy**

Náplň práce:

- spolupráca na príprave legislatívnych, koncepčných a analytických materiálov v oblasti územnej samosprávy,

- metodické usmerňovanie orgánov územnej samosprávy,

- spolupráca so zahraničnými partnermi (napr. Bavorské štátne ministerstvo vnútra),

- zastupovanie Slovenska vo výboroch a pracovných skupinách zameraných na verejnú správu/ samosprávu v medzinárodných organizáciách (Rada Európy, OECD, EUPAN).

Požiadavky na kandidáta/kandidátku:

- vysokoškolské vzdelanie II. stupňa so zameraním na verejnú správu, medzinárodné vzťahy, právo alebo príbuzný odbor,

- znalosť anglického jazyka (úroveň B2),

- pokročilá znalosť MS Excel, Word, Power Point, Outlook, internet,

- zodpovednosť a spoľahlivosť,

- aktívny prístup k riešeniu úloh,

- kritické myslenie,

- organizačné schopnosti

- komunikačné zručnosti,

- analytické písomné kompetencie,

- flexibilita, rýchla orientácia v novej problematike.

Benefity:

- účasť na domácich a zahraničných konferenciách, školeniach, workshopoch o verejnej správe,

- spolupráca s medzinárodnými inštitúciami- OECD, Rada Európy, EUPAN, spolupráca s mimovládnym sektorom.

* **Ministerstvo zahraničných vecí a európskych záležitostí SR (1 pozícia)**

**Odbor analýz a plánovania**

Odbor analýz a plánovania je útvarom MZVEZ SR identifikujúcim a aktualizujúcim strategické priority a ciele ministerstva. Odbor zodpovedá za prípravu, realizáciu a vyhodnocovanie strategického plánovania ministerstva, prípravu koncepčných a strategických materiálov, vrátane vystúpení koncepčného charakteru v oblasti zahraničnej a európskej politiky SR. Odbor poskytuje analytickú podporu pre politické vedenie rezortu, hodnotí vývoj v konkrétnych oblastiach zahraničnej a európskej politiky SR a na základe vývoja vo svete a v jednotlivých regiónoch predkladá návrhy na ďalší postup zohľadňujúc záujmy SR. Odbor sa spolupodieľa na organizácii podujatí zameraných na prezentáciu zahraničnej a európskej politiky SR a rozvíja pri tom spoluprácu s expertnou mimovládnou a akademickou obcou. Externú dimenziu činnosti odboru predstavuje dialóg a spolupráca s podobne zameranými partnerskými útvarmi ministerstiev zahraničných vecí iných krajín na bilaterálnej báze, alebo v multilaterálnych formátoch vrátane V4, EÚ a NATO.

**Názov pozície: zahraničnopolitický analytik**

Náplň práce:

* vypracúvanie analytických, prognostických a koncepčných materiálov, štúdií a podkladov v spolupráci s príslušnými organizačnými útvarmi,
* príprava podkladov a stanovísk zásadného charakteru potrebných pre definovanie verejných politík a prijímanie zahranično-politických rozhodnutí (v súčinnosti s príslušnými organizačnými útvarmi a zastupiteľskými úradmi),
* navrhovanie reformných opatrení a definovanie cieľových ukazovateľov v jednotlivých oblastiach politík ministerstva,
* príprava podkladov k prezentačným vystúpeniam koncepčného charakteru v oblasti zahraničnej a európskej politiky SR v súčinnosti s príslušnými organizačnými útvarmi ministerstva,
* spracovávanie spravodajských materiálov, informácií a dokumentov v oblasti zahraničnej a európskej politiky SR a medzinárodných vzťahov a tvorba databáz a ich využívanie pre prípravu návrhov politík, riešení a reforiem pre vedenie ministerstva, ústavných činiteľov a ústredné orgány štátnej správy,
* spolupráca s mimovládnymi organizáciami a akademickými inštitúciami v oblasti zahraničnej a európskej politiky SR pri príprave analytických a koncepčných materiálov a realizácii odborných podujatí.

Požiadavky na uchádzača:

* vysokoškolské vzdelanie II. stupňa so zameraním na verejnú politiku alebo príbuzný odbor (napr. medzinárodné vzťahy, európske štúdiá, medzinárodný obchod),
* znalosť anglického jazyka (úroveň B2) a znalosť ďalšieho cudzieho jazyka,
* analytické, koncepčné a strategické myslenie,
* svedomitosť a spoľahlivosť,
* samostatnosť,
* komunikačné zručnosti,
* kritické myslenie,
* schopnosť tímovej práce,
* prezentačné zručnosti a rétorika, cit pre jazyk a písomný prejav,
* prehľad v oblasti zahraničnej a európskej politiky,
* ovládanie programu Excel na pokročilej úrovni, znalosť matematicko-štatistických analýz a metód spracovania dát.
* **Ministerstvo životného prostredia (2 pozície)**

1. **Odbor politiky znižovania emisií skleníkových plynov**

Špecializácia štipendistu: klimatické, energetické a daňové politiky (environmentálna špecializácia)

Špecifikácia pozície:

Nová kolegyňa/kolega by zabezpečoval najmä implementáciu nového systému EU ETS 2, rozšírenie pôvodného systému obchodovania s emisiami o cestnú dopravu a budovy. Prioritou bude najmä sfinalizovanie legislatívneho procesu k novele zákona o obchodovaní s emisnými kvótami a priebežná komunikácia s regulovanými subjektami a Európskou komisiou (činnosti spojené s ich akreditáciou, monitorovaním, nahlasovaním a overovaním emisií skleníkových plynov). Podieľať sa môže tiež na správe systému EÚ ETS pre prevádzkovateľov lietadiel a na plnení záväzkov Slovenskej republiky vyplývajúcich z legislatívy spoločného úsilia (ESR).

Vhodný kandidát by mal mať záujem o tému zmeny klímy či klimatickú, energetickú alebo daňovú legislatívu. Vyžadované sú najmä analytické schopnosti pri práci s údajmi aj legislatívnym textom. Výhodou je skúsenosť s prácou s legislatívou, monitorovacími a reportovacími procesmi, implementáciou projektov či orientácia v činnostiach európskych orgánov. Najdôležitejšie je však odhodlanie, vytrvalosť a chuť podieľať sa na opatreniach a politikách, ktoré robia zo Slovenska zelenšiu a modernejšiu krajinu.

1. **Inštitút environmentálnej politiky (IEP)**

**Názov obsadzovanej pozície: Analytička/analytik verejných politík**

Záleží ti na tom, aby boli verejné prostriedky vynakladané ekonomicky efektívne? Baví ťa práca s dátami, či skúmanie súčasných trendov v environmentálnych politikách? Aj ekonomickou analýzou sa dá zlepšiť kvalita životného prostredia. Analyzuj dáta a navrhuj opatrenia, ktoré prinesú čistejšie ovzdušie, menej odpadov, či nižšie emisie CO2. Inštitút environmentálnej politiky hľadá ľudí s analytickým ale aj technickým myslením, ktorí chcú zlepšiť Slovensko a radi pritom prekonávajú zaužívané postupy.

Špecializácia štipendistu:

* kritické myslenie a záujem o dianie v oblastiach životného prostredia a zmeny klímy,
* vedieť zrozumiteľne písať a vystihnúť pointu aj na krátkom priestore,
* analytické myslenie a skúsenosti alebo otvorenosť práci s dátami (výhodou programovanie a znalosť STATA, R, Eviews, Matlab, Python, Gams, GIS),
* plynulo komunikovať v angličtine, vedieť pracovať samostatne aj v tíme,
* vysokoškolské vzdelanie druhého stupňa (napríklad v odbore verejná politika, ekonómia, environmentálne štúdiá, environmentálna ekonómia, sociálne vedy).

Špecifikácia pozície:

* kvantitatívna analýza, spracovanie dát a návrh odporúčaní,
* analýza dopadov a nákladovej efektívnosti pripravovaných i už prijatých opatrení,
* tvorba strategických materiálov v oblasti životného prostredia,
* spolupráca so zahraničnými inštitúciami (OECD, Európska komisia, Svetová banka),
* priestor na kreativitu a vlastné nápady,
* naše výstupy sa uvádzajú do praxe, čím zlepšujeme budúcnosť Slovenska,
* snažíme sa prekonávať zaužívané postupy vo verejnej správe,
* snažíme sa udržiavať príjemné pracovné prostredie a minimalizovať stres,
* možnosť pracovať z domu.

Viac o IEP:

Inštitút environmentálnej politiky (IEP) je nezávislým analytickým útvarom Ministerstva životného prostredia SR. Našim poslaním je poskytovať kvalitné a spoľahlivé analýzy a prognózy v oblasti životného prostredia pre slovenskú vládu a verejnosť. Na IEP hodnotíme ekonomickú efektívnosť opatrení a v spolupráci s Útvarom hodnoty za peniaze (ÚHP) sme vypracovali Revíziu výdavkov na životné prostredie. Našou nosnou témou na nadchádzajúce obdobie je zmena klímy. Analýzami a komentármi prispievame do verejnej diskusie a prinášame aj vlastné témy ako napríklad ohrozenie miest a obcí Slovenska zmenou klímy, či vplyv zmeny klímy na lyžovanie na Slovensku. Vedeniu poskytujeme zhodnotenie a návrh nových politík. Naša analýza zavedenia zálohovania bola základom pre neskorší Zákon o zálohovaní. IEP tiež poskytuje strategický pohľad a smerovanie pre rezort (Envirostratégii 2030). Dlhodobo spolupracujeme so zahraničnými organizáciami. Naši analytici boli v rámci spoločných projektov vyslaní na stáže do OECD či Svetovej banky. Neustále sa vzdelávame a absolvujeme kurzy na top zahraničných univerzitách ako sú napríklad London School of Economics, Barcelona Graduate School of Economics, Bamberg Graduate School of Social Sciences, University of Essex, či Utrecht University.

<https://www.minzp.sk/iep/publikacie/>

<https://www.facebook.com/iep.mzp>

<https://www.instagram.com/iep_sk/>

* **Úrad priemyselného vlastníctva SR (2 pozície)**

Úrad je jediným ústredným orgánom štátnej správy na úrovni ministerstva, sídliaci mimo Bratislavy (v Banskej Bystrici), ktorý vykonáva štátne záležitosti v oblasti priemyselných práv s celoštátnou pôsobnosťou aj s medzinárodným dosahom. Úrad ako jediný v rámci nášho štátu poskytuje ochranu, rozvoj, vzdelávanie, osvetu a ďalšie činnosti v oblasti priemyselných práv - patentov, úžitkových vzorov, ochranných známok, dizajnov, označení pôvodu.

Činnosť hlavne odborných útvarov úradu je vysokošpecializovaná, pričom jeho rozvoj je úzko viazaný najmä na spoluprácu s uznávanými medzinárodnými autoritami v oblasti priemyselných práv a všeobecne práv duševného vlastníctva, ako sú Európsky patentový úrad (EPO), Európsky úrad pre duševné vlastníctvo (EUIPO), Svetová organizácia duševného vlastníctva (WIPO), ako aj spoluprácu s ostatnými národnými úradmi rovnakého typu v rámci EÚ, ale aj mimo nej.

**Kancelária predsedu ÚPV SR**

**Názov obsadzovanej pozície: expert – dátový analytik**

Hľadáme experta s analytickým myslením a zmyslom pre detail, ktorého baví hľadať riešenia a odpovede postavené na dátach, ktorý sa vyzná v spájaní a pochopení dát a ktorý by sa zároveň chcel učiť viac a pochopiť nové súvislosti. Štipendistu čaká práca s pestrými zdrojmi dát o patentoch, dizajnoch a ochranných známkach, a to v kontexte medzinárodných aspektov duševného vlastníctva.

Náplň práce:

* integráciu a analýzu dát z rôznych zdrojov,
* interpretáciu dát s odporúčaním a ohľadom na víziu a kompetencie ÚPV SR,
* vytváranie automatizovaných aj ad-hoc reportov a analýz,
* prípravu podkladov na rozhodovanie a participácia na rozličných projektoch,
* konzultácie v projektoch a aktivitách, ktoré môžu mať vplyv na kvalitu údajov,
* prípravu podkladov na prezentácie alebo online prehľady,
* vypracovávať štatistiky, exporty a prehľady v interných informačných systémoch, ako pre potreby ÚPV SR, orgánov SR, tak aj pre zahraničné organizácie.
* koordináciu činností súvisiacich s riadením a meraním kvality údajov,
* zabezpečovanie zverejňovania výsledkov merania kvality údajov vo forme otvorených údajov,
* vyhodnocovanie návrhov o kvalite údajov a vydávanie odporúčaní o spracúvaní, spravovaní, prístupe k údajom.

Požiadavky na kandidáta/kandidátku:

* ukončené VŠ vzdelanie (odbor matematika, fyzika, informatika, technický alebo ekonomický smer, prípadne príbuzné odbory),
* ovládanie štátneho jazyka slovom a písmom,
* pokročilá znalosť anglického jazyka,
* znalosť práce s dátami a dátovej analýzy,
* schopnosť samostatnej analytickej práce,
* ochota učiť sa nové nástroje a postupy.

**Oddelenie medzinárodných vzťahov**

**Názov pozície: expert oddelenia medzinárodných vzťahov**

Hľadáme štipendistu, ktorý sa zaujíma o medzinárodné aspekty duševného vlastníctva, činnosti v expertných orgánoch medzinárodných inštitúcií s cieľom aktívne formovať a obhajovať pozície Slovenka v oblasti duševného vlastníctva. Štipendista bude spolupracovať s medzinárodnými a európskymi organizáciami v oblasti duševného vlastníctva, inovácií a patentov (EUIPO, EPO, WIPO a ďalšie). Súčasťou agendy je príprava stanovísk v mene Slovenskej republiky na rokovania Správnej rady Európskej patentovej organizácie, Správnej rady Úradu Európskej únie pre duševné vlastníctvo, v Rozpočtovom výbore Úradu Európskej únie pre duševné vlastníctvo či na Valnom zhromaždení Svetovej organizácie duševného vlastníctva, ako aj Správnej rade Vyšehradského patentového inštitútu.

Náplň práce:

* prípravu obsahu oficiálnej komunikácie smerom k medzinárodným inštitúciám a partnerským organizáciám,
* prípravu stanovísk k medzinárodným dokumentom, ktoré sa svojím obsahom dotýkajú problematiky duševného vlastníctva,
* prípravu podkladov na rokovania v orgánoch medzinárodných inštitúcií s cieľom hájiť záujmy Slovenskej republiky v oblasti duševného vlastníctva,
* samostatnú analytická činnosť so zameraním na prihlášky a registrácie priemyselných práv štátov EÚ a mimo EÚ,
* prípravu projektovej dokumentácie grantových schém európskych inštitúcií,
* súčinnosť pri príprave medzinárodných konferencií, seminárov a workshopov.

Požiadavky na kandidáta/kandidátku:

* ukončené VŠ vzdelanie (odbor medzinárodné vzťahy, európske štúdiá, verejná politika, medzinárodné právo a iné príbuzné odbory),
* ovládanie štátneho jazyka slovom a písmom,
* pokročilá znalosť anglického jazyka,
* orientácia v problematike medzinárodných vzťahov a medzinárodných inštitúcií,
* schopnosť samostatnej analytickej práce,
* organizačné zručnosti a zmysel pre tímovú prácu,
* schopnosť ovládať prezentačné nástroje na pokročilej úrovni.

1. ÚOŠS – Ústredný orgán štátnej správy [↑](#footnote-ref-1)
2. Dostupné na: <http://www.shanghairanking.com/rankings/arwu/2023> [↑](#footnote-ref-2)
3. Dostupné na: <https://ideas.repec.org/top/top.econdept.html> [↑](#footnote-ref-3)
4. Dostupné na: <https://www.timeshighereducation.com/world-university-rankings>. Je potrebné vybrať poradie inštitúcie v tej študijnej oblasti, pod ktorú patrí študijný program, na ktorý bol žiadateľ prijatý. Napr. v prípade ekonómie sa vyberie subject Social Sciences, v prípade matematiky subjekt Physical Sciences. Detailnejšie členenie oblastí je pre každý subject uvedený na konci rebríčka danej študijnej oblasti. [↑](#footnote-ref-4)
5. V prípade súhlasu podpísať. [↑](#footnote-ref-5)